GARRIDO KNÖRR (PP, 2014-02-06):
Bueno, sailburu jauna, bada, proiektu honekin, egiaztagiriarekin, konpromiso irmoa izateko, ez zaizkio gauzak oso ongi ateratzen ari Eusko Jaurlaritza honi! Batetik, ez dira betetzen ari zeuek zehaztu eta batzorde honetan azaldu zenizkiguten aurreikuspenak, eta egin behar ziren urratsak, ongi atera behar zutenak egiaztagiria lortzeko. Ez dira betetzen ari, halaber, Ganbera honetan sinatutako akordioak, eta, gainera, sinatu ziren akordio horiek... kasu honetan, akordio jakin batean esaten zitzaigun egiaztagiria izango zela, eta sailari eskatzen zitzaion hala izateko, eta 2013. urtea amaitu aurretik. Ez da hala izan. Eta akordioa EH Bilduk eta Eusko Jaurlaritza babesten duen EAJ-PNVk sinatu zuten.
Beraz, esan nahi dut gaizki ateratzen ari zaizkizuela gauzak. Edo aurreikuspena falta da, edo konfiantza handiegia zenuten zeuen ahalmenean, baina, bistan denez, gauzak ez dira ari ateratzen ez ongi ez zuek aurreikusi zenuten moduan.
Nik, egia esan, ez dut ulertzen zer arazo duen Euzko Alderdi Jeltzaleak erdibideko zuzenketa hau sinatzeko. Uste dut guztiok egin dugula ahalegina, uste dut jatorrizko testuan aldaketak egin zirela atzo arratsaldean, hain zuzen ere Eusko Jaurlaritza babesten duen taldeak testu hau babestu zezan. Ez dakit zer eragozpen dagoen Euzko Alderdi Jeltzaleak hau dioen erdibideko zuzenketa bat babesteko.
Lehen puntuan ez-betetzeak ahalik eta azkarrena konpontzeaz eta bisitaren txostenean jasotako gomendioak ezartzeaz hitz egiten da. Izan ere, bisitaren txostenean ez-betetzeez eta horiek konpontzeko beharraz hitz egiten da, osasun-ikerketako institutuen egiaztagiriaren errege-dekretua bete eta egiaztagiria eskatu ahal izateko! Beraz, ez dut ikusten.
Egia esan, kezka eragiten dit Euzko Alderdi Jeltzalearen jarrerak, lehen paragrafo hau ez sinatzean, eta, gero bigarrena... Esan nahi dut kezkatu egiten nauela; izan ere, orduan, zertan ari zarete? Txosten horren ondorioak abenduaren 31koak izan ziren; jakin nahi dugu zer urrats ari diren egiten, eta, horri dagokionez, jada esan dugu berriro eskatuko dugula sailburuaren, Berrikuntza eta Ikerketako zuzendariaren eta Biocruceseko zuzendariaren agerraldia. Zuek urratsak egiten ariko zarete, baina ia urtebete daramagu galduta gai honekin!
Kezka handia eragiten digute Biocrucesi buruzko gertaerek: zuzendaritza zientifikoaren dimisioa; kezkatzen gaitu zuk egingo ziren urratsen berri eman, baina ez betetzeak; kezkatzen gaitu Ganbera honetako akordio batean zuk esateak egiaztagiria urtea amaitu aurretik izango zela, eta hala ez izatea... Beraz, nik esango nizuke, sailburu jauna, autokonplazentzia gutxiago  - aholku bat da, onartzen badidazu - , gutxiago egoteko defentsiban, iruditzen baitzait zu, gainera, eta zuk gaiari buruz egin dituzun mintzaldiak berriro irakurriz  - ez entzunez, baizik eta irakurriz - , bai batzordekoak bai osoko bilkurakoak, defentsiban zaudela.
Baina denok dugu-eta interesa proiektu honek aurrera jarraitu dezan! Guztiok dugu interesa! Beraz, ez dut ulertzen gaur hemen Euzko Abertzaleak taldeak hartu duen jarrera. Ez dakit motu proprio den, edo gobernuaren eragina duen erdibideko zuzenketa ez sinatzeko jarrerak.
Nik esango nizueke lanean hasteko, eta, noski, ez-betetzeak konpontzeko, eta espero dezagun laster egingo den batzordean ematea horren berri, aurre egin ahal izan dezagun. Baina ez dakit zuek ahal duzuen guztia egiten ari zareten aurrera egiteko, eta hori, noski, kezka-iturri da Alderdi Popularrarentzat.
Besterik ez. Eskerrik asko.